საჭადრაკო ოლიმპიადა 2014
41-ე საჭადრაკო ოლიმპიადა — ჭადრაკის საერთაშორისო ფედერაციის მიერ ორგანიზებული საჭადრაკო ოლიმპიადა, რომელიც ნორვეგიის ქალაქ ტრომსეში ჩატარდა 2014 წლის 1 - 14 აგვისტოს. ტურნირში მონაწილეობა მიიღო მოქმედმა მსოფლიო ჩემპიონმა მაგნუს კარლსენმა, ფიდე-ს იმდროინდელ რეიტინგში მყოფმა ათიდან ცხრა წამყვანმა მოჭადრაკემ და ოთხმა ყოფილმა მსოფლიო ჩემპიონმა. ყოფილი მსოფლიო ჩემპიონი ვიშვანათან ანანდი იყო პირველი ათეულის ერთადერთი მოჭადრაკე, რომელმაც ოლიმპიადაში მონაწილეობა არ მიიღო. ოლიმპიადაზე შესანიშნავად იასპარეზეს ჩინელმა მოჭადრაკე ვაჟებმა, მათ გაიმარჯვეს 8 შეხვედრაში და 3 მატჩი ფრედ დაამთავრეს (რუსებთან, ნიდერლანდელებთან და უკრაინელებთან) და პირველად გახდნენ ოლიმპიადის ვაჟთა ტურნირის გამარჯვებულები. უშეღავათო ბრძოლა მიმდინარეობდა მეორე-მესამე ადგილებისათვის და მასში სულ ცოტა ათი გუნდი მაინც მონაწილეობდა. ოლიმპიადის დამთავრებამდე სამი ტურით ადრე ყველაზე კარგი შანსი ოქროს მედლების მოსაპოვებლად ჰქონდა უკრაინის ნაკრებს, მაგრამ უკრაინელებმა ბოლო სამ ტურში სამივე მატჩი ფრედ დაამთავრეს, ჯერ ჩინელებთან, მერე აზერბაიჯანელებთან და ბოლო ტურში უნგრელებთან, რის შედეგადაც მათ ვერანაირი სინჯის მედალი ვერ მოიპოვეს და საბოლოოდ მეექვსე ადგილი დაიკავეს. 17 ქულა ერთბაშათ ოთხმა გუნდმა დაიკავა და კოეფიციენტების გათვალისწინებით ვერცხლის მედლები გადაეცა უნგრეთის ნაკრებს, ხოლო ბრინჯაოს დაეუფლა ინდოეთის ნაკრები. კვლავ ცუდად ითამაშა საქართველოს ვაჟთა ნაკრებმა. 11 ტურში ქართველმა მოჭადრაკე ვაჟებმა მხოლოდ 5 მატჩში გაიმარჯვეს, 3 მატჩი ფრედ დაამთავრეს და 3 წააგეს, რის შედეგადაც მათ 44-ე ადგილი დაიკავეს.